KIRJALLINEN KYSYMYS E-3339/00 esittäjä(t): Monica Frassoni (Verts/ALE) komissiolle. Matkailualan rakennushankkeet Teuladan rannikolla Sardiniassa (Italia).



Virallinen lehti nro 151 E , 22/05/2001 s. 0140 - 0141



KIRJALLINEN KYSYMYS E-3339/00 esittäjä(t): Monica Frassoni (Verts/ALE) komissiolle (25. lokakuuta 2000) Aihe: Matkailualan rakennushankkeet Teuladan rannikolla Sardiniassa (Italia) Teuladan (Cagliari, Italia) kunnanvaltuusto hyväksyi 30.6.2000(1) SITAS-yhtiön esittämien kaavoitussuunnitelmien sarjan yli 143 000 kuutiometrin laajuisia matkailualan rakennushankkeita (hotelleja, asuntoja, yksityisasuntoja, palveluja, golfkenttä) varten Malfatanon paikkakunnalla. Capo Spartiventon ja Teuladan sataman (Teuladan ja Domus de Marian kunnat) välinen rannikko, jota hankkeet koskevat, on yksi Välimeren vähiin käyvistä vielä koskemattomista ja luonnonvaraisista rannikoista. Sitä suojellaan maisemarajoitteella (asetus 490/1999) ja se on määritelty lain 394/1991 nojalla suojelluksi merialueeksi. Kaavoitussuunnitelmat koskisivat lisäksi alueita, joilla on ollut metsäpaloja ja joille rakentaminen on kielletty, sillä niiden maaperää voidaan käyttää vain samoihin tarkoituksiin kuin ennen metsäpaloa (Italian laki 47/1975, muutettu lailla 428/1993). Luonnonsuojelujärjestöt Amici della terra ja Gruppo d'intervento giuridico ovat jo ilmoittaneet asiasta valtion- ja paikallishallinnon viranomaisille. Yhdellekään yllä mainituista matkailualan rakennushankkeista ei kuitenkaan ole tehty erityistä ja rajoittavaa ympäristövaikutusten arviointia direktiivin 85/337/ETY(2) mukaisesti (muutettu direktiivillä 97/11/EY(3), liite II, 12 kohta, c alakohta). 1. Onko komissio selvillä edellä esitetyistä seikoista? 2. Voisiko komissio varmistaa, että näissä hankkeissa on noudatettu yhteisön ympäristövaikutusten arviointia koskevia normeja? 3. Aikooko komissio ryhtyä toimiin tässä asiassa? 4. Onko suunnitteilla tai jo käynnissä muita yhteisön rahoituksen muotoja, esimerkiksi rakennerahastojen kautta, jotka voisivat hyödyttää suoraan tai epäsuorasti kyseisiä kaavoitussuunnitelmia? (1) Kunnalliset päätökset n:o 47, 48, 49, 50 ja 51, 30.6.2000. (2) EYVL L 175, 5.7.1985, s. 40. (3) EYVL L 73, 14.3.1997, s. 5. Margot Wallströmin komission puolesta antama vastaus (4. joulukuuta 2000) Arvoisan parlamentin jäsenen mainitsema hanke näyttäisi kuuluvan tiettyjen julkisten ja yksityisten hankkeiden ympäristövaikutusten arvioinnista 27 päivänä kesäkuuta 1985 annetun neuvoston direktiivin 85/337/ETY muuttamisesta 3 päivänä maaliskuuta 1997 annetun neuvoston direktiivin 97/11/EY liitteessä II olevan 12 kohdan c alakohdassa lueteltuihin hankkeisiin. Kyseisen direktiivin 4 artiklan 2 kohdassa säädetään, että jollei direktiivin 2 artiklan 3 kohdassa säädetystä muuta johdu, jäsenvaltioiden on määriteltävä liitteessä II mainittujen hankkeiden osalta: a) tapauskohtaisesti selvittämällä, tai b) jäsenvaltioiden asettamien raja-arvojen tai valintaperusteiden avulla, arvioidaanko tämä hanke 510 artiklan mukaisesti. Jäsenvaltiot voivat päättää molempien a ja b kohdassa mainittujen menettelyjen soveltamisesta. Koska komissio ei tunne arvoisan parlamentin jäsenen kuvailemaa tapausta, se ryhtyy tarvittaviin toimenpiteisiin saadakseen siitä yksityiskohtaisia tietoja ja varmistaakseen yhteisön oikeuden noudattamisen.